મારા આંગણાંમાં કોંક્રીટની ફરશ નથી, એમાં ભીની માટીની ફોરમ છે. મારા આંગણામાં ઉગેલું એક પાંદડું કે ફૂલ જીવનમાં ભરપુર આશા, ઉલ્લાસ અને ઉંમંગ છે. એ નવી ચેતના જગાડે છે. હકારાત્મકતા લાવે છે. એમાં ધબકતા જીવનને જોઈ મનમાં ખૂબ ખુશી થાય છે, અને સાથે સાથે એ પણ સમજાય છે કે જીવન, સંબંધો, પ્રેમ, વ્હાલ, મિત્રતા અત્યંત નાજુક છે, એને નાના છોડની જેમ માવજતની જરૂર હોય છે. માવજતથી જેમ ફૂલો, ફળો અને છોડમાં જીવંતતા આવે છે તેમ જ સંબંધો પણ યોગ્ય ધ્યાન અને કાળજી લેવાથી ફોરી ઉઠે છે, મ્હોરી ઉઠે છે.